Imtella' Mejju 18, 2021 - Aġġornata 18 Ta' Mejju, 2021 3:27pm Matteo Debono, student ta' 16-il sena li jattendi l-MCAST, ħoloq proġett mhux tas-soltu għall-kors tiegħu fl-istitut tal-arti kreattiva. Bl-isem "L-esebizzjoni ideali ta' Destiny għalija", Matteo ħoloq mudell ta' palk tal-Eurovision fil-kċina tad-dar, komplut bid-dwal. Bil-kanzunetta Je Me Casse tindaqq fl-isfond, il-filmat juri angoli differenti tal-palk waqt li Destiny, rappreżentata minn pupa tal-Playmobil, tkun qed tagħti l-esebizzjoni tagħha. Matteo qal lil TVM f'dan il-proġett, li ħadlu madwar xahar, irnexxielu juża affarijiet riċiklati. Qal li l-proġett huwa xogħlu mill-bidu sal-aħħar, fejn ħa ħsieb kollox; bid-direzzjoni, il-grafika, id-dawl, id-disinn tal-palk, l-iffilmjar, l-editjar, il-kulur, l-effetti tas-sound, kif ukoll il-kostruzzjoni tal-istage.